b'\n_START_ARTICLE_\nSlovenska popevka 2008\n_START_PARAGRAPH_\nSlovenska popevka 2008 je potekala 13. septembra v ljubljanskih Kri\xc5\xbeankah. Voditelja prireditve sta bila Tajda Lek\xc5\xa1e in Jure Ivanu\xc5\xa1i\xc4\x8d. Kot posebni gostji sta nastopili zmagovalki Slovenske popevke 2007 Eva \xc4\x8cerne in Damjana Golav\xc5\xa1ek._NEWLINE_V \xc4\x8dasu glasovanja ob\xc4\x8dinstva so s svojimi uspe\xc5\xa1nicami nastopili tudi New Swing Quartet, Aleksander Me\xc5\xbeek, Alenka Pinteri\xc4\x8d, Tinkara Kova\xc4\x8d, Irena Vr\xc4\x8dkovnik in Toma\xc5\xbe Domicelj._NEWLINE_Med 76 skladbami, prispelimi na razpis, je strokovna izborna \xc5\xbeirija (Igor Pirkovi\xc4\x8d, predstavnik TVS, Mojca Menart, predstavnica ZKP, Rudi Pan\xc4\x8dur, predstavnik Radia Slovenija, in Hugo \xc5\xa0ekoranja, predstavnik Glasbene produkcije RTV SLO) izbrala 12 skladb, ki so se na festivalu predstavile ob spremljavi velikega revijskega orkestra RTV Slovenija.'